**IASB Update October 2017**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно стандарти (IFRS® Standards), изменения и разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS ® Foundation) и Комитета по разясненията на МСФО (IFRS Interpretation Committee).

На 24 октомври 2017 г., вторник, и 25 октомври 2017 г., сряда, Съветът проведе публични заседания в офисите на Фондация МСФО в Лондон, Великобритания.

Темите, по реда на обсъждането им, включваха:

* [Репутация и обезценка](http://www.ifrs.org/news-and-events/updates/iasb-updates/october-2017/#1)
* [[Въпроси, свързани с въвеждане и прилагане на МСФО](http://www.ifrs.org/news-and-events/updates/iasb-updates/september-2017/#2)](http://www.ifrs.org/news-and-events/updates/iasb-updates/october-2017/#2)
* [[[Дейности с регулирани цени](http://www.ifrs.org/news-and-events/updates/iasb-updates/july-2017/#5)](http://www.ifrs.org/news-and-events/updates/iasb-updates/september-2017/#3)](http://www.ifrs.org/news-and-events/updates/iasb-updates/october-2017/#3)
* [Актуализация на МСФО таксономията](http://www.ifrs.org/news-and-events/updates/iasb-updates/october-2017/#4)
* [Дефиниция на бизнес](http://www.ifrs.org/news-and-events/updates/iasb-updates/october-2017/#5)
* [[Бизнес комбинации под общ контрол](http://www.ifrs.org/news-and-events/updates/iasb-updates/september-2017/#4)](http://www.ifrs.org/news-and-events/updates/iasb-updates/october-2017/#6)
* [Концептуална рамка](http://www.ifrs.org/news-and-events/updates/iasb-updates/october-2017/#7)

**Допълнителна информация**

Предстоящи заседания на Съвета:

* 13–15 ноември 2017 г.
* 11–15 декември 2017 г.
* 22–26 януари 2018 г.

**Репутация и обезценка (Документ по програмата 18)**

На 24 октомври 2017 г. Съветът проведе заседание, за да обсъди:

1. Дали съществуват начини за подобряване ефикасността на теста за обезценка в МСС 36 *Обезценка на активи*;
2. Дали съществуват начини за опростяване на този тест за обезценка, без да се намалява обема на информацията, предоставяна на потребителите на финансовите отчети; и
3. Дали да изисква допълнителни оповестявания относно репутацията и обезценката, които биха повишили качеството на информацията, предоставяна на потребителите на финансови отчети.

От Съвета не бе поискано да взема каквито и да е решения.

**Следващи етапи**

На бъдещо свое заседание Съветът ще:

1. обсъди възможни подходи по отношение на последващото счетоводно отчитане на репутацията; и
2. вземе решение относно това дали резултатът от проекта следва да бъде документ за обсъждане или проект за обсъждане.

**Актуална информация от КРМСФО (Документ по програмата 12)**

Съветът бе запознат с актуална информация относно заседанието от септември 2017 г. на Комитета по разясненията на МСФО. Подробности за това заседание бяха публикувани в Бюлетина с актуална информация на КРМСФО ([IFRIC](http://www.ifrs.org/news-and-events/updates/ifric-updates/september-2017/)[®](http://www.ifrs.org/news-and-events/updates/ifric-updates/september-2017/)*[Update](http://www.ifrs.org/news-and-events/updates/ifric-updates/september-2017/)*).

***Промени в счетоводната политика* (Изменения в МСС8) *—* Стъпки от регламентираната процедура (Документ по програмата 12A)**

Съветът обсъди стъпките от регламентираната процедура във връзка с *Промени в счетоводната политика* (Изменения в МСС 8).

Съветът реши в порядък на работна хипотеза, че срокът за предоставяне на коментари във връзка с предложените изменения в МСС 8 *Счетоводна политика, промени в счетоводните приблизителни оценки и грешки*  следва да бъде минимум 120 дни. Дванадесет членове на Съвета изразиха съгласие с това решение, а двама от членовете отсъстваха.

Тринадесет от четиринадесетте членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и е провел достатъчно обществени обсъждания и анализи, за да се пристъпи към процедурата по гласуване по отношение на предложените изменения в МСС 8. Един от членовете на Съвета отсъстваше.

Дванадесет от членовете на Съвета дадоха индикации, че не възнамеряват да изразят несъгласие с издаването на предложените изменения в МСС 8. Двама от членовете отсъстваха.

**Следващи етапи**

Съветът планира да издаде проекта за обсъждане през първото тримесечие на 2018 година.

**Дейности с регулирани цени (Документ по програмата 9)**

На 24 октомври 2017 година Съветът проведе заседание, за да се запознае с информация от Световната конференция на органите за изготвяне и въвеждане на стандарти, която се състоя на 25–26 септември 2017 г. В рамките на конференцията участниците обсъдиха казус, който изследва въпроса дали конкретни специфични примери за корекция на цени/тарифи пораждат права или задължения, които биха могли да отговарят на условията за активи или пасиви, прилагайки дефиницията за тези термини, която Съветът очаква да издаде в предстоящата да бъде приета преработена *Концептуална рамка за финансово отчитане*.

Съветът бе информиран, че Консултативната група по въпросите на регулацията на цени/тарифи (CGRR) ще проведе заседание на 26 октомври 2017 година.

От Съвета не бе поискано да взема каквито и да е решения.

**Следващи етапи**

Съветът ще разгледа обратната информация от Консултативната група по въпросите на регулацията на цени/тарифи (CGRR), когато групата обсъди в рамките на следващо свое заседание обхвата на модела, както и признаването и оценяването на регулаторни активи и регулаторни пасиви.

**Актуализация на МСФО таксономията - МСФО 17 *Застрахователни договори* (Документ по програмата 25)**

На 24 октомври 2017 година Съветът проведе заседание, за да обсъди стъпките от регламентираната процедура, предприети в рамките на актуализацията на МСФО таксономията по отношение на МСФО 17 *Застрахователни договори*, включително преглед на обратната информация във връзка с предложението за актуализация на МСФО таксономията.

От Съвета не бе поискано да взема каквито и да е решения.

**Следващи етапи**

Съветът очаква да издаде Актуализация на МСФО таксономията през декември 2017 година.

**Дефиниция на бизнес (Документ по програмата 13)**

***Съпоставка между измененията, направени от Съвета на САЩ по финансово-счетоводни стандарти (FASB) и взетите в порядък на работна хипотеза решения на Съвета* (Документ по програмата 13A)**

На 24 октомври 2017 година Съветът проведе заседание, за да финализира измененията в МСФО 3 *Бизнес комбинации* по повод дефиницията на бизнес.

Съветът реши в порядък на работна хипотеза:

1. Да поясни описанието на скрийнинг теста, както следва:
	1. На предприятието се разрешава, без обаче то да е задължено, да извърши скрийнинг тест;
	2. Ако скрийнинг тестът идентифицира покупка на актив, не е необходимо допълнително оценяване (макар на предприятието да не се забранява да извърши такова допълнително оценяване); и
	3. Ако скрийнинг тестът не идентифицира покупка на актив, предприятието трябва да извърши допълнително оценяване. (Ако предприятието е избрало да не прилага скрийнинг теста, то трябва да извърши същото това оценяване.)
2. Да отстрани предложения пример за илюстрация Й *Придобиване на дейности, свързани с нефт и газ*.
3. Да посочи, че брутните активи, които се вземат под внимание при скрийнинг теста изключват придобитите парични средства и парични еквиваленти, и да потвърди взетото през април неокончателно решение на Съвета, че тези брутни активи изключват също така и:
	1. репутация, произтичаща от ефекта от отсрочени данъчни пасиви; и
	2. отсрочени данъчни активи.
4. Да потвърди всички останали неокончателни решения, взети по време на заседанията през април и юни 2017 година.

Всичките четиринадесет членове на Съвета изразиха съгласие с тези решения.

***Стъпки от регламентираната процедура* (Документ по програмата 13В)**

Съветът разгледа стъпките от регламентираната процедура, които е предприел в рамките на разработване на измененията в МСФО 3 по повод дефиницията на бизнес. Съветът достигна до заключение, че стъпките от регламентираната процедура, изисквани, за да се издаде изменение с тесен обхват, са изпълнени.

Съветът реши в порядък на работна хипотеза:

1. да не представя за повторно обсъждане измененията в МСФО 3; и
2. че измененията в МСФО 3 следва да се прилагат по отношение на бизнес комбинации, при които датата на придобиване е на или след началото на първия годишен отчетен период, започващ на или след 1 януари 2020, като по-ранното прилагане е разрешено.

**Бизнес комбинации под общ контрол (Документ по програмата 23)**

На 25 октомври 2017 година Съветът проведе заседание, за да обсъди обхвата на изследователския проект, посветен на „Бизнес комбинации под общ контрол”.

Съветът реши в порядък на работна хипотеза да поясни, че обхватът на проекта относно „Бизнес комбинации под общ контрол” включва сделки и операции под общ контрол, при които отчитащото се предприятие придобива контрол върху един или повече бизнеси, независимо от това дали МСФО 3 *Бизнес комбинации*би идентифицирало отчитащото се предприятие като придобиващ, ако МСФО 3 се приложи по отношение на тази сделка или операция.

Всичките четиринадесет членове на Съвета изразиха съгласие с това решение.

**Следващи етапи**

Съветът очаква да продължи с по-нататъшните разисквания по този проект през декември 2017 година.

**Концептуална рамка за финансово отчитане (Документ по програмата 10)**

На 25 октомври 2017 година Съветът проведе заседание, за да обсъди коментарите, получени във връзка с проекта, изготвян преди гласуване, на преработената *Концептуална рамка за финансово отчитане („Концептуалната рамка”)*.

***Въпрос, нуждаещ се от уточняване — концепции, подкрепящи дефиницията на пасив* (Документ по програмата 10A)**

Съветът разгледа опасенията, изказани във връзка с концепциите, подкрепящи дефиницията на пасив. Съветът реши в порядък на работна хипотеза, че тези опасения биха могли да бъдат адресирани чрез подобряване на редакцията, без да бъдат преразглеждани предходни решения на Съвета.

Всичките четиринадесет членове на Съвета изразиха съгласие с това решение.

Редакционните подобрения ще включват:

1. поясняване във въведението към раздела „Дефиниция на пасив” в *Концептуалната рамка*, че всеки от изброените в това въведение три критерия трябва да е изпълнен, за да се удовлетвори дефиницията за пасив;
2. поясняване, че предприятието все още няма настоящо задължение да прехвърли икономически ресурс, ако то все още не е получило икономически ползи, или не е предприело действие, което изисква или може да изисква то да прехвърли този ресурс — дори то вече да няма практическа способност да избегне получаването на тези ползи или предприемането на това действие в бъдеще;
3. поясняване, че преди предприятието да е получило тези ползи или да е предприело такова действие, то може да има подлежащ на изпълнение договор; и
4. пропускане на израза „ или просто да съществува” от списъка на действията, които биха могли да породят настоящо задължение.

***Въпрос, нуждаещ се от уточняване — графично представена диаграма в Глава 1* (Документ по програмата 10Б)**

Съветът разгледа въпроса дали да включи в Глава 1 графично представена диаграма, която да илюстрира връзката между целта на финансовото отчитане с общо предназначение и информацията, необходима, за да бъда изпълнена тази цел. Съветът реши в порядък на работна хипотеза, че включването на такава графично представена диаграма в Глава 1 не е необходимо.

Единадесет членове на Съвета изразиха съгласие с това решение, а трима - несъгласие.